b'\n_START_ARTICLE_\nJ\xc3\xa1nos Sz\xc3\xa9kely (fotbalist)\n_START_SECTION_\nCarier\xc4\x83\n_START_PARAGRAPH_\nJanos Szekely a \xc3\xaenceput s\xc4\x83 joace fotbal la Politehnica Timi\xc8\x99oara, echip\xc4\x83 la care, \xc3\xaentre 2000 \xc8\x99i 2002, a evoluat \xc3\xaen Liga 2, bif\xc3\xa2nd 8 prezen\xc8\x9be \xc3\xaen tricoul forma\xc8\x9biei de pe Bega._NEWLINE_\xc3\x8en 2003 a fost achizi\xc8\x9bionat de c\xc4\x83tre Universitatea Cluj, forma\xc8\x9bie la care a evoluat timp de trei sezoane \xc8\x99i jum\xc4\x83tate. \xc3\x8en cele 76 de meciuri pe care le-a jucat pentru \xc8\x98epcile Ro\xc8\x99ii, Janos Szekely a marcat 19 goluri._NEWLINE_A fost remarcat \xc3\xaen 2006 de c\xc4\x83tre O\xc8\x9belul Gala\xc8\x9bi, unde s-a transferat de la Universitatea Cluj. A debutat la echipa din Gala\xc8\x9bi, pe atunci antrenat\xc4\x83 de Petre Grigora\xc8\x99, \xc3\xaentr-un meci de Cupa Rom\xc3\xa2niei cu Steaua, av\xc3\xa2nd o evolu\xc8\x9bie foarte bun\xc4\x83._NEWLINE_Primul s\xc4\x83u meci \xc3\xaen Liga 1 s-a consemnat \xc3\xaen februarie 2007, \xc3\xaempotriva echipei Unirea Urziceni, meci c\xc3\xa2\xc8\x99tigat de g\xc4\x83l\xc4\x83\xc8\x9beni cu scorul de 3-2. A evoluat \xc3\xaen peste 40 de partide pe prima scen\xc4\x83 fotbalistic\xc4\x83 a Rom\xc3\xa2niei, marc\xc3\xa2nd un num\xc4\x83r de 9 goluri._NEWLINE_\xc3\x8en mai 2008, a fost transferat de c\xc4\x83tre Steaua Bucure\xc8\x99ti. \xc3\x8en august a suferit o accidentare la meciul cu Poli Ia\xc8\x99i, neput\xc3\xa2nd juca \xc3\xaen dubla man\xc8\x99\xc4\x83 cu Galatasaray Istanbul din turul 3 preliminar al UEFA Champions League._NEWLINE_\xc3\x8en turul sezonului 2009-2010 a prins cea mai buna form\xc4\x83 de c\xc3\xa2nd este la Steaua, juc\xc3\xa2nd aproape toate meciurile titular. A evoluat \xc3\xaen 15 partide, \xc3\xaen 13 din primul minut \xc8\x99i a reu\xc8\x99it s\xc4\x83 marcheze 5 goluri. \xc3\x8en 2010 s-a accidentat la genunchi, fiind indisponibil timp de \xc8\x99ase luni._NEWLINE_Dup\xc4\x83 sezonul 2010-2011, un sezon mai slab, \xc3\xaen care a fost titular de doar 4 ori \xc8\x99i a jucat ca rezerv\xc4\x83 \xc3\xaen alte 7 meciuri, Szekely \xc8\x99i-a reziliat contractul cu Steaua \xc8\x99i s-a transferat \xc3\xaen Rusia, la Volga Novgorod. \xc3\x8en 2014 a ajuns la FC Bra\xc8\x99ov.\n_START_SECTION_\nPerforman\xc8\x9be interna\xc8\x9bionale\n_START_PARAGRAPH_\nA jucat pentru Steaua Bucure\xc8\x99ti \xc3\xaen grupele Liga Campionilor UEFA, contabiliz\xc3\xa2nd 4 meciuri \xc3\xaen aceast\xc4\x83 competi\xc8\x9bie \xc8\x99i \xc3\xaen sezonul 2009-2010 a bifat 10 meciuri \xc3\xaen Liga Europa.'